### Beslutningstema

Tønder Andelsboligforening har anmodet Kommunalbestyrelsen om at træffe afgørelse i en sag om budgettvist mellem afdelingsmødet i afdeling 24 og hovedbestyrelsen i Tønder Andelsboligforening. Afdeling 24 er beliggende [adresse] 183A-199D og Tved 101A-115B, Tønder. Afdelingen består af 40 familieboliger, som er opført i perioden fra 1981 til 1984.

### Sagsfremstilling

Salus Boligadministration har på vegne af organisationsbestyrelsen for Tønder Andelsboligforening den 28. september 2022 anmodet Tønder Kommune som tilsynsmyndighed om at afgøre en tvist fra det ordinære afdelingsmøde i Tønder Andelsboligforenings afd. 24, afholdt den 7. september 2022.

Af henvendelsen fra Salus Boligadministration og det medsendte referat fra afdelingsmødet fremgår, at afdelingsmødet den 7. september 2022 ikke godkendte det af boligorganisationen udarbejdede budgetforslag for 2023, som angiver en huslejeforhøjelse på 2,20 %. Der blev på afdelingsmødet ikke givet nogen begrundelse for, at forslaget blev nedstemt udover, at afdelingsmødet ikke ville acceptere en huslejestigning på 2,20 %.

Ifølge de foreliggende oplysninger er der ikke modtaget et alternativt budgetforslag fra afd. 24.

Afdelingsmødets beslutning er behandlet i organisationsbestyrelsen for Tønder Andelsboligforening på et bestyrelsesmøde den 26. september 2022, hvor organisationsbestyrelsen besluttede at sende budgettet til godkendelse hos Kommunalbestyrelsen i Tønder Kommune.

Ifølge almenboligloven er det Kommunalbestyrelsen, som træffer den endelige administrative afgørelse i tvister mellem organisationsbestyrelsen og afdelingsmødet om driftsbudgettet.

I henhold til forvaltningslovens regler skal den part, som ikke har indbragt sagen, høres og have lejlighed til at udtale sig, før Kommunalbestyrelsen træffer afgørelse i sagen.

Det er oplyst, at der efter afdelingsmødet ikke længere er nogen afdelingsbestyrelse i afdelingen. Når der ikke er valgt en afdelingsbestyrelse, fungerer organisationsbestyrelsen som afdelingsbestyrelse.

Af høringssvaret fra organisationsbestyrelsen fremgår, at det er bestyrelsens overbevisning, at budgettet er udarbejdet i overensstemmelse med princippet om balanceleje i almenboligloven. De foreslåede justeringer i forhold til budgettet for 2022 er udtryk for almindelig justering af budgetposterne, så de er i overensstemmelse med det bedste bud på udgifter og indtægter i 2023.

Administrationen i Tønder Kommune har påset, at de formelle krav om, at budgettet skal være i balance, er opfyldt. Huslejen skal være fastsat således, at der er balance mellem samtlige udgifter og indtægter i afdelingen. Idet der ikke er oplyst andre alternative muligheder for at reducere udgifterne i afdelingen, vurderes det nødvendigt at forøge indtægterne gennem huslejestigninger for at skabe den fornødne balance.

Administrationen i Tønder Kommune har gennemgået det fremsendte budgetforslag og anbefaler, at det godkendes.

### Økonomi

Afdelingen havde i 2021 et driftsresultat på -29.712 kr., og ultimo 2021 et opsamlet resultat 105.886 kr.

### Lovgrundlag

Almenboligloven, driftsbekendtgørelsen og forvaltningsloven.

### Fagchefen for Politik og Strategi indstiller,

at Økonomiudvalget godkender budgetforslaget for 2023 for afdeling 24, som indebærer en huslejestigning på 2,20 %, og

at indstillingen videresendes til Kommunalbestyrelsen.

Beslutning fra Økonomiudvalget, 16. november 2022, pkt. 6:

Indstillingen anbefales.

Børge Jakobsen og Esben Dam deltog ikke i mødet.

### Beslutning

Indstillingen godkendt.